Baróthy Borbála

Kacat konyhája

A főzöttől a BARF-ig:
kutyabarát receptek minden évszakra

© Baróthy Borbála, 2024

Hungarian edition © Jaffa Kiadó, 2024

Minden jog fenntartva!

Fotók Koch Bernadett

Illusztrációk Hertelendy Amanda

Borítóterv Németh Károly, Relatív

Belívterv és tipográfia Somogyi Dominika

Szerkesztő Hessky Eszter

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

ISBN 978 963 687 091 1

Tartalom

Bemutatkozás

Miért kezdtem el nyersen etetni, és miért főzök a kutyámnak?

A nyersezésről röviden – alapszabályok

Tápgazdagítás

Kacat alapvető étrendje

Ősz

PUPkin spice latte

Tökös-almás pite

Pizza

Őszi vacsorák

Villámgyors jutalomfalat air fryerben

Tél

Kutyabarát mézeskalács

Szülinapi torta

Ünnepi PUPcake

Grincskoktél

Valentin-napi szívkekszek

Kutyabarát borkorcsolya

Téli vacsoratál darált hússal

Tavasz

Répás tortácskák

Töltött tojás

Palacsinta

Tavaszi vacsoratál

Vitaminos jégkockák tavaszra

PUPerol, avagy a tavaszi kutyakoktél

Minirecept

Maradékmentő lickimat

Nyár

Jégkrém

Hamburger

Nyári vacsoratál: például gyümölcstál

Jégdinnye

Hűsítő joghurtszelet

Dinnyejégkrém

Házi kutyasör

Paw-garita

Vitaminos jégkockák nyárra

Fűszerespolc

Aranypaszta

+ 1 meglepetés recept: Osztozzatok!

Chiapuding reggeli

Búcsúszó

Köszönetnyilvánítás

Kedves Olvasó!

„A jövő orvosa nem orvosságot fog felírni a betegeinek, hanem érdekeltté fogja őket tenni abban, hogy étrendjük segítségével
jó karban tartsák magukat,
hogy megelőzzék a betegségeket.”

Thomas Edison

Bemutatkozás

Bár nem én vagyok a könyv címszereplője, és nem is én vagyok a lényeg, illendő, hogy bemutatkozzam. Talán valamelyikőtök már találkozott korábban is a nevemmel, sőt akár az írásaimmal is, ugyanis az írás az egyik szenvedélyem. 16 éves korom óta négy ifjúsági regényt írtam, melyek mindegyike évekig elérhető volt nyomtatott formában is, magánkiadásban.

Aztán egyszer csak mintha elzárták volna az ihlet csapját a fejemben, és – ahogy azt mondani szokás – alkotói válságba kerültem. Tartott ez egészen egy különleges valaki érkezéséig, amikor is ez a kis gombszemű haspók, Kacat újra ihletett adott.

Bár az egyetemen andragógiából szereztem diplomát, aminek nincs túl sok köze az íráshoz vagy a social mediához, amiben jelenleg is dolgozom, az élethosszig tartó tanuláshoz és fejlődéshez azonban annál inkább. Nagyon szeretek tanulni és fejleszteni magam, igazi könyvmoly vagyok, és mindezek most egyesültek egy olyan dologban, amiben szerintem itthon még bőven van hova fejlődni és amiről, remélem, egyre többet fognak beszélni az emberek. Ez pedig kis kedvenceink – jelen esetben kutyusaink – tisztelete és egészsége.

Ha tehát rád is néz hatalmas, szeretetteli szemekkel egy kutyus a kanapéról vagy a kertből, aki sokat jelent neked, akkor folytasd az olvasást!

Miért kezdtem el nyersen etetni, és miért főzök a kutyámnak?

Rengetegen kérdezik tőlem, hogy miért nyers ételt eszik Kacat, hogyan kezdtem ebbe bele, miért fektetek az étkezésébe ennyi pénzt és energiát?

Nos, erről nagyon sokat tudnék mesélni, rengeteg érvem van a nyers és friss ételek mellett, de kezdjük a legelején.

Kacat előtt volt egy kutyusom, Dió, aki egy boxer szuka volt. A Balatonon történt, a nagyszüleimnél, hogy séta közben mérgezett csalit evett, amit valaki a kutyáknak tett ki szántszándékkal. Itt megjegyezném, hogy bár ez már több mint tíz éve volt, ez a jelenség sajnos ma is nagyon gyakori, nagyon kell figyelni. Diót a nagypapám sétáltatta aznap, aki sajnos nem vette észre a nem kívánt csemegézést. Volt már tapasztalatunk mérgezéssel, ugyanis gyerekkoromban volt egy csau-csau kutyusunk, és az ő életének is mérgezés vetett véget. Emlékeztem a rengeteg orvoslátogatásra, infúzióra, az egyre gyengébb Odira, és nagyon megijedtünk. Eleinte Diónak sem használt semmilyen gyógyszer, hiába vittük újra és újra vissza az orvoshoz, enni sem volt hajlandó, bármilyen tápot vagy konzervet is tettünk elé. Már ott tartottunk, hogy a szemünk láttára halt majdnem éhen, és még a saját orvosa is azt mondta, Dió már csak szenved, át kellene gondolnunk, hogy elaltassuk. Anyukám szerencsére ebben is olyan, mint én, nem szívesen adja fel. Józan paraszti ésszel jutott eszébe, hogy mégiscsak egy ragadozó állatról beszélünk. Nyers húst kezdett el neki adni nyers tojással, amire Dió úgy rákapott, mintha egész addig ezt várta volna – most már úgy gondolom, hogy ez így is volt –, és nagyon hamar helyrejött, ezt követően pedig még sok-sok évet élt. Ekkor jöttem rá, hogy milyen hatalmas különbség van az ultrafeldolgozott és a friss étel között. A különbség – ahogy azt a mi esetünk mutatja – életmentő lehet. Persze a gyógyuláshoz egyértelműen szükség volt az állatorvosára és a gyógyszerekre is, azonban ez sem mentette volna meg az életét, amíg nem volt hajlandó enni egyetlen falatot sem.

Gondolj csak bele: van-e olyan ultrafeldolgozott, csomagolt étel, amit meg tudunk venni a boltban, azonnal fogyasztható, mellette pedig egészséges és megtalálható benne minden, amire szüksége van a szervezetnek az egészséges élethez? Természetesen ilyen nincs, és én úgy gondolom, nem is lesz soha. Egy ultrafeldolgozott étel sosem lesz egészségesebb a friss ételnél, és nincs olyan készétel, amibe az egészséges élethez szükséges összes tápanyagot és vitamint bele tudják sűríteni. Mindig az lesz az egészségesebb, ha friss ételekkel, változatosan táplálkozunk. Nincs ez máshogy az állatoknál sem. Csak erről a legtöbben hajlamosak elfeledkezni.

Nagyon sokszor írják nekem, hogy az ő kutyájuk márpedig a legolcsóbb kutyaszalámin, moslékon vagy éppen maradékon élt le húsz évet, és semmi baja nem volt.